wickkiey/tamil-wikipedia-markdown huggingface dataset:
# டவ் செயல்முறை

**டவ் செயல்முறை** (*Dow process*) உப்புநீரிலிருந்து புரோமினைப் பிரித்தெடுக்கும் மின்னாற்பகுப்பு முறையாகும். இது புரோமினை வணிக ரீதியாகத் தயாரிப்பதற்கு எர்பர்ட்டு என்றி டவ் என்பவரின் இரண்டாவது புரட்சிகரச் செயல்முறையாகும்.  

1891 ஆம் ஆண்டில் இந்தச் செயல்முறைக்கான காப்புரிமை பெறப்பட்டது. அசல் கண்டுபிடிப்பில், புரோமைடு கலந்துள்ள உப்புநீரோடு வெளுக்கும் தூள் மற்றும் கந்தக அமிலம் கலந்து வினைபுரிந்து புரோமைடு புரோமினாக ஆக்சிசனேற்றம் செய்யப்படுகிறது. அவ்வாறு கிடைக்கும் புரோமின் அப்போதும் நீர்க்கரைசலாக இருக்கிறது. அதை ஒரு சாக்குப்பையின் மீது சொட்டு சொட்டாக விழவைத்து அதன் மீது காற்றை வீசி புரோமின் ஆவியாக்கப்படுகிறது. புரோமின் நிறைந்த வளிமம் இரும்புத் துகள்களோடு கலக்கப்பட்டு, புரோமினானது பெரிக் புரோமைடு கரைசலாக மாற்றப்படுகிறது. இன்னும் அதிகமாக இரும்புத் துகளுடன் வினைபுரிந்து பெரிக் புரோமைடு பெரசு புரோமைடாக மாற்றப்படுகிறது. தேவைப்படும்போது பெரசு புரோமைடு வெப்பத்தின் மூலம் சிதைக்கப்பட்டு புரோமினாக மாற்றப்படுகிறது.  

புரோமின் வணிகத்திற்குள் டவ் நுழைவதற்கு முன் புரோமின் தயாரிப்புச் செயல்முறை மிகவும் சிக்கலானதாகவும் அதிகச் செலவு வைப்பதாகவும் இருந்தது. அதில், மரத்துகளை எரித்து உப்புநீர் சூடாக்கப்பட்டு, உப்புநீர் ஆவியான பின் படிகமாகும் சோடியம் குளோரைடு அகற்றப்பட்டது. அதன் பின்னர், ஆக்சிசனேற்றி சேர்க்கப்பட்டுக் கரைசலில் புரோமின் கிடைத்தது. பின்னர் புரோமின் காய்ச்சி வடிக்கப்பட்டது.  

டவ்வின் செயல்முறை, பீனாலின் தயாரிப்பில் குளோரோபென்சீன் நீர்பகுப்பாய் முறையாகவும் குறிப்பிடலாம். எலக்ரோபிலிக் அரோமைட்டிக் பதிலீட்டு வினை மூலம் பென்சீன் எளிதில் குளோரோபென்சீனாக மாற்றப்படும். இது நீர்த்த சோடியம் ஐதராக்சைடோடு 350&nbsp;°C வெப்பநிலை மற்றும்  300 பார் வளிமண்டல அழுத்தத்தில் வினை புரிந்து சோடியம் பினாக்சைடாக அமிலத்தோடு சேர்க்கப்படும் போது மாற்றப்படுகிறது. ஆலசன் குழுவின் (-NO<sub>2</sub> போன்ற) ஆர்த்தோ மற்றும் / அல்லது பாரா நிலையில் உள்ள இலத்திரன் ஏற்கும் குழுக்களுக்கு முன்னிலையில் இவ்வினையின் வேகம் பன்மடங்காகிறது.
# வகுப்பறை மதிப்பீட்டு நுட்பங்கள்

**வகுப்பறை மதிப்பீட்டு நுட்பங்கள்** *(Classroom Assessment Techniques)* என்பது ஒரு பாடம் அல்லது பயிற்சியின் போது மாணவர்கள் எவ்வளவு நன்றாகப் புரிந்துகொள்கிறார்கள் என்பதை அறிய கல்வியாளர்கள் பயன்படுத்தும் உத்திகளைக் குறிக்கிறது. நுட்பங்கள் என்பது மாணவர்களின் தேவைகளின் அடிப்படையில் ஒரு பாடத்தில் மாற்றங்களைச் செய்ய ஆசிரியர்களை அனுமதிக்கும் ஒரு வகை வளரறி மதிப்பீடாகும் . இவ்வகையான மதிப்பீடுகள் தரப்படுத்தப்படாதவை, ஒருமனதாக, வகுப்பு நேரத்தில் நடத்தப்படுகின்றன.  

## பின்னணி
வகுப்பறை மதிப்பீட்டு நுட்பங்களை இணைத்தல் என்பது பல ஆண்டுகளாக ஆசிரியர்கள் பயன்படுத்தி மற்றும் பயிற்சி செய்து வரும் ஒரு பழமையான கருத்தாகும். ஓர் ஆசிரியர் பயிற்சியில் கற்றுக்கொண்ட ஒரு நுட்பத்தையோ அல்லது சுயாதீன உத்திகளையோ பயன்படுத்தலாம். இவ்வாறான மதிப்பீட்டு முறைகளைப் பயன்படுத்தும் ஆசிரியர்கள் அந்த முறைகள் வெற்றிகரமானதாக உள்ளதா என்பதைத் தெரிந்துகொள்ள வேண்டும். மேலும், தங்களது மாணவர்களைப் புரிந்துகொள்வது என்பது ஆசிரியர்களின் உள்ளுணர்வு தொடர்பானது என்று பலர் கருதுகின்றனர். 1988இல் கே. பாட்ரிசியா கிராஸ் மற்றும் தாமஸ் ஏ. ஏஞ்சலோ ஆகியோர் வெளியிட்ட "வகுப்பறை மதிப்பீட்டு நுட்பங்கள்: ஆசிரியர்களுக்கான கையேடு" என்பதே இத்தகைய நுட்பங்களை ஆவணப்படுத்துவதற்கான முதல் முயற்சியாகும்.
# நியூயார்க் கீழ்மாநிலம்

**நியூயார்க் கீழ் மாநிலம்** (*Downstate New York*) என்பது அமெரிக்காவின் நியூயார்க் மாநிலத்தின் ஒரு பகுதியைக் குறிக்கும். இம்மாநிலத்தின் மற்றைய பகுதி நியூயார்க் மேல் மாநிலம் எனப்படுகிறது. இருப்பினும் மேல்மாநிலத்தின் பணமதிப்பை விட குறைவான பணமதிப்பையே கீழ்மாநிலம் கொண்டுள்ளது. மேல் மாநிலம் போலவே கீழ்மாநிலமும் பல துணைப் பகுதிகளாக பிரிக்கப்பட்டுள்ளது: நியூயார்க் நகரம், லாங் தீவு.  

கீழ்மாநிலம் மிகப் பெரிய மக்கள்தொகையைக் உள்ளது. மேல்மாநிலம் நியூயார்க் மாநிலத்தின் பரப்பளவில் பெரும்பகுதியைக் கொண்டிருந்தாலும்  குறைந்த அளவு மக்கள் தொகையை கொண்டுள்ளது. இந்த இரு பகுதிகளிலும் பண்பாடு, பொருளாதாரம், சமூக அமைப்புகள் ஆகியவற்றின் அடிப்படையில் பண்பாட்டியலாகவும், சமூகவியலாகவும் வேறுபடுகின்றன. கீழ்மாநிலம் பண்பாட்டியலாகவும், நிதியியலாகவும்] வளர்ந்துள்ளதாகக் கூறப்படுகிறது.  

## வரையறைகள்
நியூயார்க் மாநில போக்குவரத்து வாரியம் டச்செசு, ஆரஞ்சு கவுண்டிகள், கிழக்கு, தெற்குப் பகுதிகள் உள்ளிட்ட பகுதியை "கீழ்மாநிலம்" என்று வரையறுக்கிறது.  

பெரும்பாலான பிற பகுதிகளைப் போலவே, வடபகுதி, தென்பகுதி நியூயார்க் இடையே வறையறைக்கப்பட்ட அல்லது நிரந்தர எல்லை இல்லை. நியூயார்க்கின் வடபகுதி, தென்பகுதி  இடையில் எல்லைகளை விலக்கிகொள்ள  மாநிலங்களுக்கு இடையிலான  84 பகுதியை அடிக்கடி பயன்படுத்துகின்றனர், இருப்பினும், மக்களைப் பொறுத்தவரையில், பொதுவாக கீழேயுள்ள எல்லைகள் வறையறுக்கப்பட்ட எல்லையை காட்டிலும் வடக்கே இருக்க வேண்டும் எனவும், அதற்கு  நேர்மாறாகவும் கருதுகின்றனர். நகர்ப்புற விரிவாக்கம் கிராமப்புறச் சமூகங்களை புறநகர்ப்பகுதிகளாக மாற்றுகிறது, .இதனால் பலர் தென்பகுதி பிராந்தியத்தின் பகுதியாக, ஆரஞ்ச் கவுன்டடி, டட்சஸ் கவுன்டின் பகுதி இருப்பதாக அருகிலுள்ள புட்னொன் கவுண்டியை கருதுகின்றனர். மேலும், 2010 ஆம் ஆண்டில், மெட்ரோ-வட ரயில் தண்டவாளம், லான்டீலா ரயில் ரோட்டை மூன்று தசாப்தங்களில் முதன்முறையாக அமெரிக்காவின் பரபரப்பான பயணிகள் வரிசையாக ரன்டிபீடியாவில் கடந்து சென்றது. இது தென் பகுதியில் ஏற்பட்ட பண்பாட்டு மாற்றத்தை குறிக்கிறது.  

## அதிகாரப்பூர்வ பயன்பாடு
தென்கிழக்கு மாகாண பல்கலைக்கழகம் ("SUNY"), தென்கிழக்கு மருத்துவப் பள்ளியின் பெயரில், கிழக்கு பிளாட்ப்ஷ், புரூக்ளின் நகரில் அமைந்துள்ள தென்பகுதி மருத்துவ மையம் என்ற பெயரில் ஒரு அதிகாரப்பூர்வமாக அழைக்கப்படுதிறது.நியூ யார்க் மாநில போக்குவரத்து கழகம் இந்த வழக்கைப் பயன்படுத்துகிறது.
# மருதானியா இசுபைரேட்டா


**மருதானியா இசுபைரேட்டா** (*Murdannia spirata*) என்பது பொதுவாக **ஆசியப் பனித்துளி மலர்** (*Asiatic dewflower*) என்று அழைக்கப்படுகிறது. இத்தாவரம் வெப்பமண்டலப் பகுதியில் வளர்கின்றது. இதன் தாயகம் சீனா, இந்தியா, தென்கிழக்காசியா, மற்றும் பசிபிக் கடல் பகுதி தீவுகள் ஆகும். இத்தாவரம் தற்பொழுது ஐக்கிய அமெரிக்காவின் புளோரிடா<nowiki/>மாநிலத்தில் இயற்கையாக வளர்கிறது. இத்தாவரம் 1965ஆம் ஆண்டு இங்கிருந்து சேகரிக்கப்பட்டது. ஆசியாவில் ஈரமான பரந்த நிலப்பகுதி மற்றும் சிற்றோடைகளில் இத்தாவரம் காணப்படுகிறது. இத்தாவரம் புளோரிடா மாநிலத்தில் பனை சதுப்புநிலம் மற்றும் ஈரமான சதுப்பு நில புல் வெளிப்பகுதியில் சேகரிக்கப்பட்டுள்ளது.  

*மருதானியா இசுபைரேட்டா* பல்லாண்டு வாழும் சிறு செடி வகையாகும். இதன் இலைகள் ஈட்டி வடிவ முனையுடன் கூடிய நீள்வட்ட வடிவம் கொண்டவை. இத்தாவரம் பற்றி வளரும் கொடியாகும். இதன் பூக்கள் வெளிர் நீல நிறமுடையது.
# பாலியால்தியா காப்பியாய்டஸ்



**பாலியால்தியா காப்பியாய்டஸ்** (தாவர வகைப்பாட்டியல்: *Polyalthia coffeoides*) என்ற தாவர சிற்றினம் அனோனேசியே குடும்பத்தை சார்ந்தது ஆகும். இவ்வகை தாவரங்கள் ஆசிய கண்டத்தில் உள்ள தென்னிந்தியாவிலும் இலங்கையிலும் பரவலாக காணப்படுகிறது.  

*பாலியால்தியா* என்ற பெயர் சில இனங்களின் மருத்துவ குணங்களைக் குறிக்கும் 'பல சிகிச்சைகள்' என்று பொருள்படும் கிரேக்க சொற்களின் கலவையிலிருந்து பெறப்பட்டுள்ளது.  

சிங்கள மொழியில் இத்தாவரத்தின் பெயர் ஒமாரா(ඕමාර) என்று அழைக்கப்படுகிறது.  

## பயன்கள்
இத்தாவரத்தின் கனியானது நீண்ட வாலுடைய குரங்கு, பழம் உண்ணும் வெளவால்களுக்கு உணவாகப் பயன்படுகிறது. ஆண்டின் மே- ஜூன் மாதங்களில் இத்தாவரம் பூக்கும்.
# சாமுண்டீஸ்வரி கோயில்



**சாமுண்டி கோயில்** (Chamundeshwari Temple) (ಶ್ರೀ ಚಾಮುಂಡೇಶ್ವರಿ ದೇವಸ್ಥಾನ) என்பது இந்தியாவின் கர்நாடகா மாநிலத்தில் மைசூர் நகரத்திலிருந்து 13 கிலோ மீட்டர் தொலைவில், சாமுண்டி மலையில் அமைந்துள்ள சாமுண்டி அம்மனுக்கு அர்ப்பணிக்கப்பட்ட ஓர் இந்துக் கோயிலாகும். சாமுண்டீஸ்வரி அம்மன், மைசூர் இராச்சியத்தின் காவல் தெய்வம் ஆகும்.  

## மகாசக்தி பீடங்கள்

சக்தி பீடங்களில் ஒன்றாகக் கருதப்படும் சாமுண்டிக் கோயில், 18 மகாசக்தி பீடங்களில் ஒன்றாகும்.  

## வரலாறு

சாமுண்டிக் கோயில் பொ.ஊ. 12ஆம் நூற்றாண்டில் ஹோய்சாள மன்னர்களால் கட்டப்பட்டிருந்தாலும், கோயில் கோபுரம் விஜயநகர மன்னர்களால் பொ.ஊ. 17ஆம் நூற்றாண்டில் எழுப்பப்பட்டது. சாமுண்டி மலையில் 3000 அடி உயரத்தில் அமைந்த இக்கோயிலுக்குச் செல்ல, பொ.ஊ. 1659-இல் ஆயிரம் படிக்கட்டுகள் நிறுவப்பட்டது. சாமுண்டி மலையில் 800வது படிக்கட்டில் அமைந்துள்ள சிறு சிவன் கோயிலுக்கு எதிரில் 15 அடி உயரமும், 24 அடி நீளமும் கொண்ட கருங்கல் நந்தி சிலை உள்ளது. இச்சிற்பம் பொ.ஊ. 2-ம் நூற்றாண்டைச் சேர்ந்ததாகும்.  

## படக்காட்சிகள்

## இதனையும் காண்க
- சாமுண்டி, சப்தகன்னியர்
# தர்மசாலா கோயில்



**தர்மஸ்தல கோயில்** அல்லது **தர்மசாலா கோயில்** (Dharmasthala Temple) (கன்னடம்/துளு:ಶ್ರೀ ಕ್ಷೇತ್ರ ಧರ್ಮಸ್ಥಳ) , 800 ஆண்டு பழமையான மஞ்சுநாதருக்கு அர்பணிக்கப்பட்ட சிவன் கோயிலாகும். இக்கோயில் கர்நாடகா மாநிலத்தின் தெற்கு கன்னட மாவட்டத்தில் உள்ள தர்மஸ்தலா எனும் ஊரில் அமைந்துள்ளது.  

இக்கோயில் மூலவர்களாக மஞ்சுநாதரும், சமண சமயத்தின் எட்டாவது தீர்த்தங்கரான சந்திரபிரபாவும், கோயில் காவல் தெய்வங்களாக குமாரசுவாமியும் மற்றும் கன்னியாகுமரி எனும் யட்சினியும் உள்ளனர்.
# மார்கரெட் கோர்ட்



**மார்கரெட் கோர்ட்** (பிறப்பு 16 யூலை 1942) மார்கரெட் இசுமித் கோர்ட் என்றும் அறியப்படுகிறார். இவர் ஓய்வு பெற்ற டென்னிசு வீராங்கனை. உலகின் முதல் நிலை வீரராக 1962இல் இருந்துள்ளார். ஆத்திரேலியரான இவர் தற்போது பேர்த் நகரில் கிறித்துவ மத போதகராக பணியாற்றுகிறார். டென்னிசு விளையாட்டில் மற்ற எவரையும் விட அதிக கிராண்டு சிலாம் கோப்பைகள் பெற்றவர் இவரே.  

டென்னிசில் ஓப்பன் காலம் தொடங்கிய பின் ஒரே ஆண்டில் கிராண்ட் சிலாமின் நான்கு கோப்பைகளையும் வென்ற முதலாம் வீரர் இவரே. 1970 ஆம் ஆண்டு இச்சாதனையை நிகழ்த்தினார். 1988 ஆம் ஆண்டு இச்சாதனையை இச்டெபி கிராப் நிகழ்த்தினார். ஓப்பன் காலம் தொடங்கிய இவர் 11பெண்கள் ஒற்றையர் கிராண்ட் சிலாம் கோப்பைகளை பெற்றுள்ளார், ஓப்பன் காலத்திற்கு முன்பு 13, (மொத்தமாக 24).  

இவர் 19 இரட்டையர் கோப்பைகளையும் 21 கலப்பு இரட்டையர் கோப்பைகளையும் பெற்றுள்ளார். அதனால் மொத்தமாக 64 கிராண்ட் சிலாம் போட்டிகளில் கோப்பையை பெற்றுள்ளார். இவர் அனைத்து வகையான ஆடுகளங்களிலும் தனிநபர் பிரிவில் கோப்பையை வென்றுள்ளார். இவரின் வெற்றி விகிதம் 1087-107 அதாவது 91.68% ஆகுமென இசுபோர்டாலசி என்ற இணைய பக்கம் கூறுகிறது. ஓப்பன் காலத்தில் அவரின் வெற்றி வீதம் 91.37% (593-56). ஓப்பன் காலத்து கிராண்ட் சிலாம் இறுதி ஆட்டத்தில் வெற்றி வீதம் 91.7% (11-1). இவரும் கிம் கிளிசுடர்சும் குழந்தை பெற்ற பின்னும் கிராண்ட் சிலாம் கோப்பையை வென்றவர்கள் ஆவர். 2010இல் *கிரால்டு சன்* என்ற ஆவுத்திரேலிய நாளேடு கோர்ட் இதுவரை இருந்தவர்களில் மிகச்சிறந்த டென்னிசு வீரர் என புகழ்ந்தது. கோர்ட் கிராண்ட் சிலாம் தொகுப்புகள் எனப்படும் தனிநபர், இரட்டையர், கலப்பு இரட்டையர் என்ற மூன்று பிரிவுகளிலும் கோப்பையை வென்ற மூன்று பேரில் ஒருவர் ஆவார் (மூவரும் பெண்கள்). கோர்ட் இரு முறை கிராண்ட் சிலாம் தொகுப்புகள் வென்ற ஒரே வீரர்.  

ரோமன் கத்தோலிகராக வளர்ந்த கோர்ட், பெந்தகோசு இயக்கத்திற்கு 1970இல் மாறினார். பின் அதில் அவ்வியக்க பரப்புரையாளராக சமய போதகராக 1991இல் மாறினார். இவர் மார்கெரட் கோர்ட் சமய போதகர்கள் என்ற அமைப்பை ஏற்படுத்தினார், இவர் ஓரினச்சேர்க்கைக்கும் இருபால்சேர்க்கை உணர்வு கொண்டவர்களுக்கும் மாறுபட்ட பால் உணர்வு கொண்டவர்களுக்கும் எதிரான எண்ணத்தை கொண்டிருந்தார்.  

இவர் இனவெறியர், தன்பால் இன எதிர்ப்பாளர் என்பதால் இவரது பெயரில் உள்ள ஆத்திரேலிய ஓப்பன் திடலின் பெயரை மாற்றச்சொல்லி மார்ட்டினா நவரத்திலோவா கோரியுள்ளார்.  

## தொழில் வாழ்க்கை
மார்கெரட் கோரட் லாரன்சு சிமித்துக்கும் கேத்தரின் சிமித்துக்கும் நியு சவுத் வேல்சு மாகாணத்திலுள்ள அல்பரியில் பிறந்தார். இவருக்கு கேவின் வின்சன்ட் என்ற இரு அண்ணன்களும் யூன் சனகான் என்ற அக்காவும் உள்ளார்கள். இவர் இயற்கையில் இடக்கை ஆட்டக்காரர் ஆனால் டென்னிசு மட்டையை உறுதியாக பிடிப்பதற்காக வலது கையை பயன்படுத்த அறிவுறுத்தப்பட்டார். எட்டு வயதிலிருந்து டென்னிசு ஆட ஆரம்பித்த இவர் 1960இல் 18 வயது ஆனபோது ஏழு தனிநபர் கோப்பைகளை அவுத்திரேலிய சாதனைப்போட்டிகளில் தொடர்ச்சியாக பெற்றார். 1962இல் பிரெஞ்சு ஓப்பனையும் யூஎசு ஓப்பனையும் வென்ற போது வெளிநாட்டில் கோப்பையை வென்ற முதல் அவுத்திரேலிய பெண் ஆனார். இதற்கு பின் விம்பிள்டனை வென்ற முதல் ஆவுத்திரேலிய பெண் ஆனார். . 1966 விம்பிள்டன் வெற்றிக்குப்பின் தற்காலிகமாக ஓய்வு பெற்றார். 1967இல் பேரி கோர்ட் என்பவரை திருமணம் புரிந்தார். பேரியின் தந்தை சர் சார்லசு கோர்ட் சகோதரன் ரிச்சர்டு கோர்ட். 1968இல் மீண்டும் டென்னிசு உலகிற்கு திரும்பிய இவர் 1970இல் நான்கு கிராண்ட் சிலாம் கோப்பைகளையும் வென்றார். 1972ஆம் ஆண்டு விம்பிள்டன் கோப்பையை இவோன்னே கூலகோன் காலேயிடம் இழந்தார் அப்போது இவர் கருவுற்றிருந்தார்.
# சந்திரபிரபா


**சந்திரபிரபா**, சமண சமயத்தின் எட்டாவது தீர்த்தங்கரர் ஆவார். சமண சமய சாத்திரங்களின் படி, இவர் அயோத்தியின் இச்வாகு குல மன்னர் மகாசேனர் – இராணி சுலோச்சனா தேவிக்கும் பிறந்தவர். சந்திரபிரபா ஜார்க்கண்ட் மாநிலத்தின், கிரீடீஹ் மாவட்டத்தில் உள்ள சிகார்ஜி மலையில் முக்தி அடைந்தார்.  

## சந்திரபிரபாவிற்கான கோயில்கள்
1. தர்மசாலா கோயில், கர்நாடகா
1. பிரபாச பட்டினம், குஜராத்
1. தீஜரா சமணக் கோயில், அல்வார் மாவட்டம் (1956இல் சந்திரபிரபாவின் சிலை கிடைத்த இடம்)
1. சோனகிரி சமணக் கோயில், குவாலியர்
1. ஜெயினிமேடு சமணக் கோயில், கேரளா
1. விஜயபுரி சமணக் கோயில்,
விஜயபுரி, ஈரோடு மாவட்டம், தமிழ்நாடு  

சமண ஆன்மீக இலக்கியங்களில் தீர்த்தங்கரர் சந்திரபிரபா வெள்ளை நிறம், வளர் பிறை சின்னம், நாகாலிங்க மரம், விஜயன் எனும் யட்சன் மற்றும் ஜுவாலமாலினி யட்சினியுடன் தொடர்புறுத்தி பார்க்கப்படுபவர்.  

## படக்காட்சிகள்

### தீர்த்தங்கர் சந்திரபிரபாவின் சிலைகள்

### முக்கிய கோயில்கள்

## இதனையும் காண்க
- தீர்த்தங்கரர்
- தீர்த்தங்கரர்களின் வாகனங்கள்
- சமணப் புனிதத் தலங்கள்
- சமண அறிஞர்கள்
- சமணத் தமிழ் நூல்கள்

## அடிக்குறிப்புகள்
# வெள்ளையாம்பட்டு சுந்தரம்

**வெள்ளையாம்பட்டு சுந்தரம்** விழுப்புரம் மாவட்டம் வெள்ளையாம்பட்டில் பிறந்தவர் ஆவார்.  

## பன்முகம்
சிறந்த தமிழ் ஆர்வலர், எழுத்தாளர், பேச்சாளர், பதிப்பாளர் என்ற நிலைகளில் பன்முகத் தன்மை வாய்ந்தவர். தன்னுடைய தொடர்ந்த வாசிப்பின் காரணமாக தமிழில் புலமை பெற்று விளங்கியவர். இவருக்கு ஒரு மகனும் மகளும் உள்ளனர்.  

## அறிஞர் தொடர்பு
க.அப்பாத்துரையார், வீ. முனிசாமி, தெ. பொ. மீனாட்சிசுந்தரம், அ. ச. ஞானசம்பந்தன், ம.பொ.சிவஞானம், வாணிதாசன், சுரதா உள்ளிட்ட பலருடன் பழகும் வாய்ப்பினைப் பெற்றவர். 1946இல் பகுத்தறிவாளரான இவர் கவிஞர் கண்ணதாசனின் உதவியாளராகவும், பல திரைப்படங்களுக்க உதவி இயக்குநராகவும், எழுத்தாளராகவும் பணியாற்றியுள்ளார். இரா.நாகசாமி, இரா. கலைக்கோவன், நடன. காசிநாதன், மா.சந்திரமூர்த்தி, ச.கிருஷ்ணமூர்த்தி ஆகிய அறிஞர்களோடு தொடர்பு கொண்டிருந்தவர். கல் சொல்லும் கதைகள் , பெரியாரின் புரட்சி முகங்கள் , குடந்தை என்.சேதுராமன் ஆய்வுக்கட்டுரைகள் , சர்.பிட்டி.தியாகராயர் வாழ்வும் வாக்கும் உள்ளிட்ட பல நூல்களை எழுதியுள்ளார்.  

## இறப்பு
இவர் 31 மே 2017 அன்று சென்னையில் இயற்கை எய்தினார்.
# ரிசார்ட்ஸ் வேல்டு மணிலா தாக்குதல், 2017



2017, ஜூன் 2 ஆம் தியதி பிலிப்பைன்ஸ் நாட்டின் *பேசி* நகரில் அமைந்துள்ள *ரிசார்ட்ஸ் வேல்டு மணிலா* கட்டிடத்தில் தாக்குத்ல் நடத்தப்பட்டது. இத்தாக்குதலில் துப்பாக்கிச் சூடு மற்றும் தீக்கிரையாக்கல் ஆகிய சம்பவங்கள் நடைபெற்றன. இதில் 36 பேர் கொல்லப்பட்டனர். ஊடகங்கள் இது தீவிரவாதச் செயலாக இருக்கலாம் எனச் செய்திவெளியிட்ட போதும் *பிலிப்பைன்ஸ்* தேசிய காவல் துறை இது கொள்ளை முயற்சி எனத் தெரிவித்தது.  

## தாக்குதல்
ஜூன் 2, 2017 நள்ளிரவிற்குப் பின்னர் *ரிசார்ட்ஸ் வேல்டு மணிலா* கட்டிடத்தில் நடத்தப்பட்ட தாக்குதல் இசுலாமிய அரசு அமைப்பின் தாக்குதலாக இருக்கலாம் என முதலில் சந்தேகிக்கப்பட்டது. *சூதாட்ட மையம்* மற்றும் தங்கும் விடுதி அமைந்துள்ள இரண்டாவது மாடியில் நடத்தப்பட்ட தாக்குதலில் 54 பேர் காயமடைந்தனர். இதில் பாதுகாப்பு பணியாளரும் ஒருவர். அவர் தவறுதலாக தன்னைத்தானே சுட்டுக் கொண்டதால் காயமடைந்தார். சூதாட்ட மேசையில் எரிபொருளை ஊற்றி தாக்குதல்தாரி தீவைத்ததால் ஏற்பட்ட புகையினால் பொதுமக்கள் பாதிக்கப்பட்டனர். தாக்குதலாளி கொள்ளையடிக்கும் நோக்கிலேயே இத்தாக்குதலை நடத்தியுள்ளார். தாக்குதலாளியின் கைப்பயிலிருந்து 23 இலட்சம் அமெரிக்க டாலர்கள் (11.3 கோடி பிலிப்பன்ஸ் பெசோ) மதிப்புடைய சூதாட்ட வில்லைகள் (Gaming chips) கைப்பற்றப்பட்டன. தாக்குதலில் தாக்குதல்தாரி கொல்லப்பட்டார்.
# வெப்ப விரவல்திறன்

வெப்பவியலில், வெப்பப் பரிமாற்றம் குறித்த ஆய்வில், **வெப்ப விரவல்திறன்** (thermal diffusivity) என்பது வெப்பக் கடத்துதிறனை அடர்த்தியாலும், நிலையான அழுத்தத்தில் நிலவும் தன்வெப்பக் கொள்திறனாலும் வகுக்கும்போது கிடைப்பதாகும். அது ஒரு பொருளின் வெம்பிய பக்கத்தில் இருந்து குளிர்ந்த பக்கத்துக்கு மாறும் வெப்பத்தின் வேகத்தை அளக்கிறது. இதன் அலகு m²/s ஆகும். பொதுவாக வெப்ப விரவல்திறனை *&alpha;* என்னும் குறியைக் கொண்டு குறிப்பர் என்றாலும், *a*, *&kappa;*, *K*, மற்றும் *D* இவையும் பயன்பாட்டில் உண்டு. இதன் வாய்பாடு:  

:<math>\alpha = {k \over {\rho c_p}}</math>  

இங்கே,  
- <math>k</math> என்பது வெப்பக் கடத்துதிறன் (W/(m·K))
- <math>\rho</math> என்பது அடர்த்தி (kg/m³)
- <math>c_p</math> என்பது தன்வெப்பக்கொள்திறன் (J/(kg·K))

<math>\rho c_p\,</math> இரண்டும் சேர்ந்து கொள்ளளவு வெப்பக் கொள்திறன் ஆகும் (J/(m³·K)).  

வெப்பச் சமன்பாட்டில் பார்த்தது போல,  

:<math>\frac{\partial T}{\partial t} = \alpha \nabla^2 T </math>,  

வெப்ப விரவல்திறன் அதிகமிருக்கும் ஒரு பொருளில், வெப்பக் கடத்தல் விரைவாக நடைபெறும்.
# த. வே. இராதாகிருட்டிணன்

**த. வே. இராதாகிருட்டிணன்** (நவம்பர் 2, 1885 - ) கரந்தைத் தமிழ்ச் சங்கத்தை நிறுவியவர். இதனால் இவர் *'சங்கம் நிறுவிய துங்கன் ' (துங்கன்-பெருமை உடையவன்)* என அழைக்கப்படுகிறார்.  

## வாழ்க்கைக் குறிப்பு
த. வே. இராதாகிருட்டிணன் 1885-ஆம் ஆண்டு நவம்பர் இரண்டாம் நாள் வேம்பப் பிள்ளை, தாயார் காமாட்சியம்மாள் ஆகியோருக்குப் பிறந்தார். தஞ்சாவூர், தூய பேதுரு கல்லூரியில் கல்வி பயின்றார். இவருடன் உடன் பயின்ற இவரின் ஆருயிர் நண்பர் கரந்தைக் கவியரசு அரங்க. வேங்கடாசலம் ஆவார். தனுக்கோடி கடற்சுங்கத் ஆய்வுக் கழகத் தலைமைத் தாளாளராகப் பணியாற்றினார்.  

## கரந்தைத் தமிழ்ச் சங்கத் தோற்றம்
1901-ஆம் ஆண்டு தோன்றிய மதுரைத் தமிழ்ச் சங்கத்தின் ஆண்டு விழாக்கள், தமிழ் நாட்டின் பல்வேறு இடங்களில், மிகச் சிறப்பாகக் கொண்டாடப்பட்டன. அதன் பயனாய் ஆங்காங்கே, பல சங்கங்களும், கழகங்களும் தோன்றலாயின. தஞ்சையில் வித்தியா நிகேதனம் என்னும் பெயரில் தமிழ்ச் சங்கம் ஒன்று தொடங்கப் பெற்றது. அரித்துவாரமங்கலம் பெருவள்ளல் வா. கோபாலசாமி இரகுநாத இராசாளியார் இச்சங்கத்தின் தலைவர். வி. சாமிநாதபிள்ளை செயலாளர். இராதாகிருட்டிணன், கரந்தைக் கவியரசு போன்றோர் இச்சங்கத்தில் உறுப்பினராய் இணைந்தனர்.  

சங்கத் தலைவர் இராசாளியார் மிகவும் கண்டிப்பானர். செயலாளர் சாமிநாத பிள்ளை இராதாகிருட்டிணன் போன்ற இளைஞர்களிடத்து தம் ஆணையைச் செலுத்தத் தொடங்கினார். இதனால் தாமே தனியாக ஒரு தமிழ்ச் சங்கத்தைத் தோன்றுவித்தால் என்ன என்ற எண்ணம் அவ்விளைஞர்களிடையே உருவெடுத்தது. இவ்வெண்ணத்தின் பயனாய், த. வே. இராதாகிருட்டிணன் 1911-ஆம் ஆண்டு மே திங்கள் 14-ஆம் நாள் கரந்தைத் தமிழ்ச் சங்கத்தைத் தொடங்கினார்.  

இராதாகிருட்டிணன் கடற் சுங்கத் துறையில் பணியாற்றியதால், தொடர்ந்து சங்கப் பணிகளைப் பார்க்க இயலாது என்பதால், தன் தமையனார் தமிழவேள் த. வே, உமாமகேசுவரனாரை கரந்தைத் தமிழ்ச் சங்கத் தலைவராக்கினார்.
# கலாச்சார வளங்கள் மற்றும் பயிற்சி மையம்

**கலாச்சார வளங்கள் மற்றும் பயிற்சி மையம்** (*Centre for Cultural Resources and Training*) என்பது இந்தியாவின் பண்பாட்டு அமைச்சகத்தின் கீழ் புது தில்லி துவார்காவில் இயங்கும் ஒரு தன்னாட்சி அமைப்பு ஆகும். இம்மையம் பண்பாடு மற்றும் கலாச்சாரக் கல்விக்காக 1979ஆம் ஆண்டு மே மாதம் நிறுவப்பட்டது. மேலும் இது கல்லூரி மற்றும் பள்ளி மாணவர்களிடையே கலாச்சாரம் மற்றும் பண்பாட்டுத் திட்டத்தை மேற்கொண்டது. இது 1970 ஆம் ஆண்டு முதல் தில்லி பல்கலைக்கழகத்தின் ஆராய்ச்சி மையம் மூலம் நடைமுறைப்படுத்தப்பட்டு வருகிறது. இதன் முக்கிய நோக்கம் பணிபுரியும் ஆசிரியர்களுக்கான பயிற்சிகளை வழங்குவது ஆகும்.  

## பணிகள்
- அருங்காட்சியகங்கள், நினைவுச்சின்னங்கள் மற்றும் கைவினைப் பொருட்கள் மையங்களுக்குக் களப்பயணங்கள், சுற்றுலா போன்ற நடவடிக்கைகளை ஏற்பாடு செய்கிறது.
- புகைப்படங்கள், ஒலிப்பதிவுகள், படங்கள் மற்றும் மென்பொருட்கள் போன்ற கற்பித்தல் வளங்களைச் சேகரிக்கிறது.
- இந்தியக் கலை மற்றும் பண்பாடு பற்றிய புரிதலை மேம்படுத்துவதற்கான பொருட்களை வெளியிடுகின்றது.
- 10-14 வயதிற்குட்பட்ட குழந்தைகளுக்கு அரிதான கலை வடிவங்களில் உள்ள திறமைகளை வளர்த்துக் கொள்ள கலாச்சாரத் திறமை தேடல் எனும் உதவித்தொகைத் திட்டத்தைச் செயல்படுத்தி வருகிறது.
- வருடாந்திர கலாச்சார வளங்கள் மற்றும் பயிற்சி மைய ஆசிரியர்கள் விருதுகளை வழங்குகிறது.
# பாக்டீரியாஸ்ட்ரம்


**பாக்டீரியாஸ்ட்ரம்** (*Bacteriastrum*) என்பது *கீட்டோசெரோடேசியா* குடும்பத்தை சார்ந்த இருகலப்பாசி பேரினமாகும். பாக்டீரியாஸ்ட்ரமினில் 30க்கும் மேற்பட்ட விதை வகைகள் உள்ளன. பாக்டீரியாஸ்ட்ரம் பேரினத்தில் 30க்கும் மேற்பட்ட வரையறுக்கப்பட்ட சிற்றினங்கள் உள்ளன. ஆனால் பெரும்பாலானவை தற்போது இந்த பேரினத்தில் ஏற்றுக்கொள்ளப்படவில்லை. சில புதிய சிற்றினங்கள் இந்தப் பேரினத்தில் சேர்க்கப்பட்டுகின்றன.  

## விளக்கம்
பாக்டீரியாஸ்ட்ரம் பரந்து காணப்படக்கூடிய கடலில் மிதந்து வாழும் பாசி வகை உயிரினமாகும். இதன் மரபணு பெரும்பாலும் கீட்டோசெரஸ் உடன் தொடர்புடையது. ஆனால் இந்த உயிரினம் ஆரச்சமச்சீர் உடலமைப்பு மற்றும் ஊடுருவக்கூடிய நுண்முட்களை கொண்டுள்ளது. இதன் கூட்டுயிரிகள் வளையம் போன்ற அமைப்பிலும்மற்றும் செல்கள் , வளையம் போன்ற உயிரின் அடிப்பகுதியில் உள்ள நுண்முட்களால் பிரிக்கப்பட்டுள்ளது. செல்களுக்கிடையே சிறிய இடைவெளியையும் கொண்டுள்ளது. இந்த செல்கள் உருளை வடிவம் கொண்டது. இவை ஒன்றினைந்து இழைகள் போனற அமைப்பை உருவாக்குகிறது. ஒவ்வொரு செல்களும் பல நீண்ட உமிழ்கின்ற நுண்முட்களை கொண்டுள்ளது. இவை ஒன்றாகவோ அல்லது இரண்டு பிரிவாகவோ (கிளைகளாகவோ), செல்களுக்கு இடையேயுள்ள நுண்முட்கள் இணைந்தும் காணப்படுகிறது. இதில் உள்ள பிளாஸ்டிடுகள் வட்டு வடிவத்தை கொண்டுள்ளது. பாக்டீரியாஸ்ட்ரம் சோலிடேரியம் என்ற ஒரு உயிரியில் ஒரே ஒரு செல் மட்டும் உள்ளது.  

## இனங்கள்
- *பாக்டீரியாஸ்ட்ரம் பைக்கோனியம் *
- *பாக்டீரியாஸ்ட்ரம் காஸ்மோஸ்ம்* Pavilliard
- *பாக்டீரியாஸ்ட்ரம் டெலிகாட்டுலம்* Cleve
- *பாக்டீரியாஸ்ட்ரம் எலிகன்ஸ்*
- *பாக்டீரியாஸ்ட்ரம் எலாக்கேட்டம்* Cleve
- *பாக்டீரியாஸ்ட்ரம் *பர்கேட்டம்Shadbolt
- *பாக்டீரியாஸ்ட்ரம் ஹயாலினம்* Lauder
- *பாக்டீரியாஸ்ட்ரம் மெடிடெரானியம்*
- *பாக்டீரியாஸ்ட்ரம் *பெராலிலம்D. Sarno, A. Zingone & D. Marino
- *பாக்டீரியாஸ்ட்ரம் சோலிடெரியம்* Mangin
- *பாக்டீரியாஸ்ட்ரம் வேரியன்ஸ்*

## இதனையும் காண்க
# அருகதர், சமணம்

க்கு அர்ப்பணிக்கப்பட்ட ஆளுயரச் சிற்பம், சரவணபெலகுளா, கர்நாடகா]]  

**அருகதர்** (Arihant) , என்பதற்கு விருப்பு, வெறுப்பு, இகழ்ச்சி, புகழ்ச்சி மற்றும் கவலைகளை வென்று வாகை சூடியவர் அல்லது வெற்றியாளர் அல்லது **ஜீனர்** எனப் பொருளாகும். மேலும் அருகதர் என்பதற்கு தூய எல்லையற்ற அறிவு கொண்டவர் (கேவல ஞானம்) என்றும் பொருள் படும் அனைத்தையும் அறிந்தவர்.  

அருகதரை அனைத்தையும் வென்றவர் எனும் பொருளில் *ஜீனர்* என்றும் அழைப்பர். அருகதர்கள் மோட்சம் அடையும் நிலையில், அனைத்து நான்கு கர்மங்களை (செயல்களை) துறந்து சித்த புருச நிலைக்குச் (விடுதலை அடைந்த ஆன்மா) செல்வர். எல்லாவற்றையும் அறிந்தவர்கள் எனப்படும் கேவலி (Kevalī) புருசர்கள் இரண்டு வகையாக உள்ளனர். எல்லாவற்றையும் அறிந்தவர்  

1. தீர்த்தங்கர *கேவலர்கள்* - 24 மனிதர்களுக்கு ஆன்மீக வழிகாட்டிகளாக வாழ்ந்து, அனைவருக்கும் மனித விடுதலையின் (மோட்சம்) பாதையை கற்பிப்பவர்.
1. சாமானிய *கேவலர்கள்* (Sāmānya kevalī) – தங்கள் சொந்த முக்திக்காக மட்டும் வாழ்பவர்கள்

## விடுதலை / மோட்சம்
அருகதர்கள் மோட்சத்தின் போது நான்கு வினைகளை செய்வதை துறந்து விடுவார்கள். அவைகள்:  
1. உடல் வளர்ச்சிக்கான செயல்களை துறத்தல் (physical structure forming)
1. தங்களின் குடும்ப கோத்திரத்தை துறத்தல்
1. துன்பம் மற்றும் மகிழ்ச்சி ஏற்படுத்தும்செயல்களை துறத்தல்
1. வாழ்நாள் காலத்தை தீர்மானித்தல்

இந்நான்கு செயல்களை துறந்த அருகதர்களை சித்தர் அல்லது சித்த புருசர்கள் என அழைக்கப்படுகிறார். மோட்சம் அடையும் வரை சித்த புருசர்களை மக்களுக்கு நல்லுரைகளை உபதேசிப்பர்.  

## வழிபாடு
2ஆம் நூற்றாண்டில் உதயகிரி, கந்தகிரி குகைகளில் மன்னர் காரவேலனின் ஹாத்திகும்பா கல்வெட்டுகளில் நிமோகர் மந்திரங்கள்]]  
சமணர்கள் முதலில் அருகதர்களை வழிபட்ட பின்னரே சித்த புருசர்களை வழிபடுவர்.  

## இதனையும் காண்க
- அருகதர், பாகுபலி
- தீர்த்தங்கரர்
- கணாதரர்

## அடிக்குறிப்புகள்
# நுண்ணிலையாக்கம்

கணிதத்தில்**நுண்ணிலையாக்கம்** *(Abstraction)* என்பது ஒரு கணிதவியல் கருத்துப் படிமத்தின் அடிப்படை இயல்புகளையும் கட்டமைப்புகளையும் பாணிகளையும் அது முதலில் உருவாகிய இயல் உலகத் தொடர்புகளில் இருந்து சார்பில்லாமல் பிரித்தெடுத்துப் பொதுமைபடுத்தும் சிந்தனை நிகழ்வாகும். பொதுமைபடுத்திய நிலையில், இது பல சம நிகழ்வுகளின் நுண்விவரிப்பாக மாறி அகல்விரிவான பயன்பாடுகளுக்கு ஏற்றதாகிவிடும். புத்தியல் கணித்தின் இரு மிகு நுண்புலங்களாக வகையினக் கோப்படும் படிமக் கோட்ப்படும் அமைகின்றன.  

## விவரிப்பு
இயல் உலகச் சிக்கல்களை வைத்து தான் பல கணிதவியல் புலங்கள் தொடங்கின; பின்னரே இச்சிக்கல்களின் அடிப்படை விதிகளும் கருத்துப் படிமங்களும் இனங்கண்டு நுண்கட்டமைப்புகளாக வரையறுக்கப்பட்டன. எடுத்துகாட்டாக, வடிவியல் இயல் உலகின் பரப்புகளையும் தொலைவுகளையும் கணக்கிடுவதில் தோன்றியது. இயற்கணிதவியல் எண்ணியலின் சிக்கல்களைத் தீர்க்கும் முறைகளில் தான் தோன்றியது.  

கணிதவியலில் நுன்ணிலையாக்கம் என்பது தொடர்நிகழ்வாகும். பல கணிதப் புலங்களின் வரலாற்று வளர்ச்சி, பருநிலையில் இருந்து நுண்ணிலை நோக்கிய முன்னேற்றமே என்பதைத் தெளிவாகக் காட்டுகிறது. எடுத்துகாட்டாக, வடிவியலி நுண்ணிலையாக்கத்தின் முதல் அடிகளை வரலாற்றியலாகப் பண்டைய கிரேக்கர்கள் எடுத்துவைத்தனர். இந்நிலை இயூக்கிளீடின் தனிமங்கள் நூலில் தொடங்கியது. இது தான் மிக முந்தைய வடிவியல் அடிக்கோள் முறை(Axiomatic system) சார்ந்த ஆவணமாகும். கணித வரலாற்றார் புரோக்கிளசு சீயோசு நகர இப்போக்கிரட்டீசு உருவாக்கிய அடிக்கோள் முறை இருந்ததாக எடுத்துரைக்கிறார்.தெ கார்த்தே 17 ஆம் நூற்றாண்டில் கார்த்திசிய ஆயமுறைகளை அறிமுகப்படுத்தினார். இதனால், பகுப்பாய்வு வடிவியல் வளர்ந்தது. நுண்ணிலையாக்கத்தின் அடுத்த அடிகளை இலபோசெவ்சுகி, போல்யாய், இரேமான், கார்ல் பிரெடெரிக் காசு ஆகியோர் எடுத்துவைத்தனர். இவர்கள் வடிவியலின் கருத்துப் படிமங்களை மேலும் பொதுமைப்படுத்தி, இயூக்கிளியஞ்சாரா வடிவியலை உருவாக்கினர். பின்னர் பத்தொன்பதாம் நூற்றாண்டில், கணிதவியலாளர்கள் வடிவியலை மேலும் பொதுமைப்படுத்தி N-பருமான வெளி வடிவியலையும் வீழல்சார் வடிவியலையும் வரம்புறு வடிவியலையும் affine வடிவியலையும் உருவாக்கினர். கடைசியாக, இந்த வடிவியல் புலங்களின் அடிப்படையை பெலிக்சு கிளீனின் எர்லாங்கன் திட்டம் இனங்கண்டது.  

கணிதவியலில், நுண்னிலையாக்கம் பின்வரும் பல மேம்பாடுகளைக் கொண்டுள்ளது:  
- கணிதவியல் புலங்களுக்கு இடையிலான ஆழ்ந்த இணைப்புகளை வெலியிடுகிறது.
- ஒரு புலத்தில் அறிந்த முடிவுகள் அதையொத்த புலத்தின் முடிவுகளைக் கட்டியமைக்கும் வழிமொழிவைத் தருகிறது.
- ஒரு புலத்தின் நுட்பங்களும் முறைகளும் இதையொத்த பிற புலங்களின் முடிவுகளைக் கணிதவியலாக நிறுவப் பயன்படுகிறது.
- ஒரு கனிதவியல் பொருளின் பாணிகள், அதே வகையினம் சார்ந்த ஒத்த பொருள்களுக்குப் பொதுமைப்படுத்தலாம்.

உயர் நுண்ணிலைக் கருத்துப்படிமங்களை கற்றல் அரிதாவதால், நுண்ணிலையாக்கம் மற்றொருவகையில் குறைபாடும் உடையதாகிறது. ஓரளவு கணிதவியல் முதிர்ச்சியும் பட்டறிவும் நுண்ணிலையாக்கங்களின் கருத்துப்படிமங்களைத் தன்மயப்படுத்த தேவைப்படுகின்றன.
# உரோசர் பென்ரோசு


**சர் உரோசர் பென்ரோசு** (*Sir Roger Penrose*, பிறப்பு; 8 ஆகத்து 1931)ஓர் ஆங்கிலேய கணிதவியலாளரும் கணித இயற்பியலாளரும் அறிவியல் மெய்யியலாளரும் ஆவார். இவர் ஆக்சுபோர்டு பல்கலைக்கழக கணிதவியல் நிறுவனத்தின் இரவுசுபால் கணிதவியல் பேராசிரியராவார். இவர் வாதாம் கல்லூரியின் தகைமை ஆய்வுறுப்பினரும் ஆவார்.  

இவர் கணித இயற்பியல் பங்களிப்புகளுக்காக, குறிப்பாக பொதுச் சார்பியல், புறநிலை அண்டவியல் சார்ந்த ஆய்வுகளுக்காகப் பெயர்பெற்றவர். இவர் பல பரிசுகளும் விருதுகளும் பெற்றுள்ளார். இவரும் சுட்டீபன் ஆக்கிங்கும் 1988 ஆம் ஆண்டின் இயற்பியலுக்கான வுல்ஃப் பரிசைப் பென்ரோசு-ஆக்கிங் ஒழுங்கின்மை தேற்றங்களுக்காகப் பெற்றனர். ஆல்பர்ட் ஐன்ஸ்டீனின் பொதுச் சார்புக் கோட்பாட்டினை அடிப்படையாகக் கொண்டு கருந்துளைகள் உருவாதல் சாத்தியம் என்பதை பென்ரோஸ் கணிதத்தைக் கொண்டு நிரூபித்தார். இந்தக் கண்டுபிடிப்பிற்காக இரைனாடு கென்செல் மற்றும் ஆந்திரியா கியேசு ஆகியோருடன் இணைந்து 2020 ஆம் ஆண்டிற்கான நோபல் பரிசு வழங்கப்பட்டுள்ளது.
# மட்கே ஜெர்ட்ரூடே ஆடம்

**மட்கே ஜெர்ட்ரூடே ஆடம்** *(Madge Gertrude Adam)* (6 மார்ச்சு 1912- 25 ஆகத்து 2001) ஓர் ஆங்கிலேய சூரிய வானியலாளர் ஆவார்.  

## வாழ்க்கை
இவர் தனது "சூரியக் கரும்புள்ளி ஆய்வுக்காகவும் அவற்றின் காந்தப் புல ஆய்வுக்காகவும் பன்னாட்டளவில் பெயர்பெற்றவர்." இவர் 1937 முதல் 1979 வரை ஆக்சுபோர்டு பல்கலைக்கழகத்தில் வானியற்பியல் துறையில் விரிவுரையாளராக இருந்தார். இவர் அரசு வானியல் கழக ஆய்வுறுப்பினர் ஆவார்.
# பூவை கலியாணசுந்தர முதலியார்

**பூவை கலியாணசுந்தர முதலியார்** என்பவர் ஒரே நேரத்தில் எட்டுக் காரியங்களைச் செய்யும் அஷ்டாவதானம் எனும் கலையில் தேர்ச்சி பெற்றவர். தமிழ், சித்தாந்தப் புலமை மிக்கவர்.  

## இளமையும் கல்வியும்
பூவை கலியாணசுந்தர முதலியார் அண்ணாசுவாமி-உண்ணாமுலை ஆகியோர்க்கு 1854 ஆம் ஆண்டு,மே மாதம் 5 ஆம் நாளில் பிறந்தார். பூவிருந்தவல்லியில் தொடக்கக் கல்வியை முடித்தார். 1869-இல் சென்னை பச்சையப்பன் பாடசாலையில் தமிழும் ஆங்கிலமும் கற்றார். சைவ சித்தாந்தத்தை இராமலிங்கத் தம்பிரானிடம் பயின்றார். 1875 முதல் செங்கல்பட்டு மிஷன் பாடசாலையில் பயின்றார். அங்கு பேறை ஜெகந்நாதப் பிள்ளையிடம் தமிழ் இலக்கணங்கள் கற்றார்.  

## இதழ்ப்பணியும், நூற்பணியும்
*சித்தாந்தம்* எனும் இதழின் ஆசிரியராகப் பொறுப்பேற்று, அவ்விதழில் சித்தாந்தச் சாத்திரக் கருத்துகள் பலவற்றை எளிய நடையில் எழுதினார். சென்னையில் மெய்கண்ட சந்தானசபை என்ற சபையை நிறுவி, அதன்வழி நூல்நிலையம் ஒன்றை அமைத்தார். நூற்றுக்கும் மேற்பட்ட நூல்கள் எழுதிய இவர் அச்சிட்ட நூல்கள் 96. இந்து தேச சரித்திரத்தையும், இந்திய பீனல்கோடு சட்டத்தையும் முறையே 700, 500 விருத்தங்களால் பாடி, *பரத கண்ட இதிகாசம், நீதி சாகரம்* எனப் பெயரிட்டார்.  
- செங்கல்பட்டு சுந்தர விநாயகர் பதிகம்
- திருவான்மியூர்ப் புராணம்
- ஏகாம்பரேசர் பதிகம்
- காமாட்சியம்மன் பதிகம்
- சித்தாந்தக்கட்டளை
முதலான பல நூல்கள் இயற்றியுள்ளார்.  

## இறப்பு
வாழ்வின் இறுதியில், காஞ்சிபுரம் ஞானப்பிரகாச சுவாமிகளிடம் துறவு மேற்கொண்டு, *கலியாணசுந்தர யதீந்தரர்* என்ற பெயருடன் துறவியாக வாழ்ந்தார். 1918 ஆம் ஆண்டு இறந்தார்.  

- பெரியபெருமாள்," தமிழ் வளர்த்த நல்லறிஞர்கள்" மதி நிலையம்-2009.
- நூல்:தமிழ்ப் புலவர் பெருமக்கள்- ஆசிரியர்:வித்துவான் டி. கண்ணம்மாள்
- tamilandvedas.com
# சக்தி மகரிசி



**சக்தி மகரிஷி** (Śakti Maharṣi)வேத கால ரிஷியான வசிட்டர் – அருந்ததி இணையர்களின் மகனும், ரிஷியும் ஆவார். மகாபாரதம் கூறும் பராசர முனிவர் இவரது மகன் ஆவார். பராசரருக்கும் - மீனவப் பெண் சத்தியவதிக்கும் பிறந்த வியாசர், சக்தி முனியின் பேரன் ஆவார்.  

## வரலாறு
வசிட்டரின் மகன் சக்தி அடர்ந்த மலைக் காட்டில் ஒற்றையடிப் பாதை வழியாக செல்கையில், எதிரில் வந்த இச்வாகு குல மன்னன் கல்மாஷபாதன் பாதையை மறித்து நின்றதுடன், குதிரையை விரட்டும் சவுக்கால் சக்தி முனிவரை அடித்துப் பாதையை விட்டு விலகிச் செல் என அடித்தார். தன்னை ஒரு ரிஷி என்று அறிந்தும், அரக்கத்தனமாக அடித்ததால், மன்னர் கல்மாஷபாதனை நரமாமிசம் உண்ணும் அரக்கனாக மாற சாபமிட்டார் சக்தி. அப்போது அங்கு வந்த விசுவாமித்திரர், வசிட்டர் மீதான கோபத்தை, அவரது மகன் சக்தியை அழிக்கும் விதமாக ஒரு செயல் செய்தார். ஏற்கனவே சக்தியின் சாபம் பெற்ற கல்மாஷபாதனின் உடலில், விசுவாமித்திரர் ஒரு கிங்கரனை ஏவினார். எனவே கல்மாஷபாதன் சக்தி முனிவரையும், அவரது தம்பியர்களையும் கொன்று குவித்து நரமாமிசம் உண்டான். முனிவர் சக்தி இறந்த போது, 12 வயதான அவரது மனைவி *அத்ரிசியந்தி* கர்ப்பவதியாக இருந்தாள். சக்தியின் இறப்பிற்கு பின் பிறந்தவரே பராசரர் ஆவார்.  

## இதனையும் காண்க
- கல்மாஷபாதன்
# 2011 நேபாள மக்கள் தொகைக் கணக்கெடுப்பு



நேபாளத்தில் இறுதியாக 2011-ஆம் ஆண்டில் நேபாள மைய புள்ளியியல் துறையால் **2011 மக்கட்தொகை கணக்கெடுப்பு** நடைபெற்றது.  
75 நேபாள மாவட்டங்களில் உள்ள 58 மாநகராட்சி மற்றும் நகராட்சிப் பகுதிகளிலும், 3915  
கிராமிய நகராட்சிகளிலும் எடுக்கப்பட்ட மக்கள்தொகை, குழந்தைகள், வயது, பாலினம், மணஞ்சார் தகுதிநிலை, எழுத்தறிவு, கல்வி, வீட்டு வசதிகள், மொழி, இனம், சார்ந்திருக்கும் சமயம், சாதி, பார்க்கும் வேலைத் தரம், தொழில், வணிகம் போன்ற புள்ளி விவரங்களின் அடிப்படையில் 2011-ஆம் ஆண்டின் நேபாள மக்கள் தொகையியல் (Demography) தயாரிக்கப்பட்டது.  

## மக்கள் தொகை
2011ஆம் ஆண்டின் மக்கள் தொகை கணக்கெடுப்பின் படி;  

- நேபாளத்தின் மொத்த மக்கள்தொகை: 2,64,94,504 (இரண்டு கோடியே அறுபத்தி நான்கு இலட்சத்து தொன்னூற்றி நாலாயிரத்தி ஐந்நூற்றி நான்கு) ஆகும்.

- 2001 - 2011 பத்தாண்டில் மக்கள் தொகை வளர்ச்சி: 3,343,081

- ஆண்டு சராசரி மக்கட்தொகை வளர்ச்சி விகிதம்: 1.35%

- வீடுகளின் எண்ணிக்கை: 5,427,302

- ஒரு வீட்டின் சராசரி அளவு: 4.88 சமீ

- உயரமான மலைகளில் மக்கள்தொகை: 6.73%, மலைக்குன்றுப் பகுதிகளில்: 43.00% மற்றும் சமவெளிகளில்: 50.27%.

### மொழிகளும், இன மக்களும்
நேபாளத்தில் நேபாள மொழி, நேபால் பாசா, போஜ்புரி மொழி, லிம்பு மொழி மற்றும் ராஜ்பன்சி, குரூங், நேவாரி மொழி, ராய் மொழி, தாமாங் மொழி, செபாங் மொழி, சுனுவார் மொழி, திபெத்திய மொழி, மஹர் மொழி, மைதிலி மொழி பேசும் சேத்திரி, தாரு, நேவார், செர்ப்பா இனக்குழுக்களும், இந்துக்கள் (80%), பௌத்தர்கள் (9%), இசுலாமியர்கள், கிறித்தவர்கள், சமயம் சாராத கிராந்தி மக்கள் போன்ற மலைவாழ் பழங்குடி மக்கள் வாழ்கின்றனர்.  

## இதனையும் காண்க
- 2001 நேபாள மக்கட்தொகை கணக்கெடுப்பு
- 1991 நேபாள மக்கட்தொகை கணக்கெடுப்பு
- நேபாள மாநிலங்கள்
- நேபாளத்தின் மாவட்டங்கள்
- நேபாள நகர நகராட்சிகள்
- நேபாள கிராமிய நகராட்சிகள்
# வயிறு (சீன மருத்துவம்)

**வயிறு** (*Stomach*) என்பது மேற்கத்திய மருத்துவ கருத்தியலில் இருந்து வேறுபட்டு பாரம்பரிய சீன மருத்துவத்தின் ஒரு கருத்தியலாக வயிற்றுடன் கூடிய உடற்கூறு உறுப்பைக் காட்டிலும் ஒன்றோடொன்று தொடர்புடைய பகுதிகளை விவரிக்கும் ஒரு வழிமுறையாகும்.  

வயிறு மற்றும் அதன் இணை உறுப்பு மண்ணீரலானது பஞ்ச பூதங்களில் பூமியுடன் தொடர்பு படுத்தப்பட்டு கவலை மற்றும் மன அழுத்தம் போன்ற உணர்வுகளுடனும் தொடர்புபடுத்தப்பட்டுள்ளது.  

## சான்று
# ஆரிசு சால்வே


**ஆரிசு சால்வே**   (Harish Salve 22 சூன் 1955)என்பவர் இந்திய உச்ச நீதிமன்ற வழக்கறிஞர் மற்றும் மேனாள் சொலிசிட்டர் செனரல் ஆவர். அரசியல் விவகாரங்கள், வணிகம், வரி விதிப்புச் சிக்கல்கள், நீதி நியாய வழக்குகள் ஆகியவற்றில் உச்சநீதி மன்றத்திலும் பிற உயர்நீதி மன்றங்களிலும்  வழக்குகளில் வாதிட்டு வருகிறார்.  

## குடும்பப் பின்னணி

ஆரிசு சால்வே மராத்திக் குடும்பத்தில் நாக்பூர்இல் பிறந்தார். இவருடைய பாட்டனார் பி.கே சால்வே கிரிமினல் வழக்கறிஞராக  
இருந்தவர். இவருடைய தந்தையார் என்.கே.பி. சால்வே பட்டயக் கணக்காளர் தொழில் செய்து வந்ததோடு இந்தியத் தேசியக் காங்கிரசு கட்சியிலும் இருந்தார்.  ஆரிசு சால்வே பட்டயக் கணக்காளர் தகுதி பெற்றாலும் சட்டம் படித்து வழக்கறிஞர் ஆனார். நானி பல்கிவாலாவின் தொடர்பு இவரின் வாழ்வில் ஓர் உந்துதலாக இருந்தது. ஆரிசு சால்வே சோலி சொராப்ஜி என்னும் மேனாள் சொலிசிட்டர் செனரலிடம் பணி செய்துள்ளார்.  

## வழக்கறிஞர் பணிகள்

1992 இல் சீனியர் கவுன்சில் பதவிக்கு உச்ச நீதிமன்றம் இவரை அமர்த்தியது. 1999இல் சொலிசிட்டர் செனரலாக அமர்த்தப்பட்டார்.  
இரண்டாவது முறையும் இவர் அமர்த்தப்பட்டபோது இவர் அப்பதவியை ஏற்கவில்லை.  

## வாதிட்ட வழக்குகள்

டாட்டா  ஆண்டு சன்ஸ், என்டிவி,  வோடபோன், ரிலையன்சு இன்டஸ்டிரிஸ் போன்ற பெருங்குழுமங்கள் சார்பாக நீதிமன்றங்களில் வாதிட்டார். பாலிவுட் நடிகர் சல்மான் கான் வழக்கிலும் சல்மான் கான் சார்பாக வாதடினார்.  

கிருட்டிணா கோதாவரி வழக்கிலும்,  பன்னாட்டு நீதி மன்றத்தில் நடைபெற்ற குல்பூசண் ஜாதவ் வழக்கிலும் வாதிட்டு வெற்றி பெற்றார். குல்பூசண் ஜாதவ் வழக்கில் ஒரே ஒரு ரூபாய் மட்டும் கட்டணமாகப் பெற்றார்.  

## மேற்கோள்
# கோள்காரர்

**கோள்காரன், காக்கிலுவாடன்** அல்லது **இறப்புத் தூதர்கள்** (*death messenger*) என்பவர்கள் முற்காலங்களில் தங்கள் நகரத்தில் அல்லது கிராமத்தில் வசித்தவர் ஒருவர் இறந்துவிட்டார் என்ற செய்தியை பரப்புவதற்காக அனுப்பப்பட்டவர்கள். அவர்கள் ஒவ்வொரு வீடாகச் சென்று கதவைத் தட்டி, "நீங்கள் இறந்தவர்களின் இறுதி ஊர்வலத்தில் கலந்து கொள்ள அழைக்கப்படுகிறீா்கள்  __________ (நேரம், தேதி, இடம்)" என்ற செய்தியை  கூறுவார்கள். இதைத் தான் அவர்கள் சொல்ல அனுமதிக்கப்பட்டனர். இந்த அறிவிப்பு கூறியவுடன் உடனடியாக அடுத்த வீட்டிற்கு செல்ல வேண்டும். இந்த மரபு 19 ஆம் நூற்றாண்டின் பிற்பகுதியில் வரை சில பகுதிகளில் தொடர்ந்து இருந்தது.  

வடதமிழகத்தின் சிலபகுதிகளில் இவர்களை கோள்காரன் என அழைப்பது வழக்கம். இவர்கள் தமிழகத்தில் தொலைபேசி வசதிகள் இல்லாத இருபது ஆண்டுகளுக்கு முன்புவரை இருந்தனர். இவர்களை கிராமத்தில் இந்த வேலையை பகுதி நேரமாக செய்வர். யாராவது இறந்துவிட்டால் அவர்களின் உறவினர் வீடுகளுக்குச் சென்று இன்னார் இறந்துவிட்டார் என்ற தகவலைத் தெரிவிப்பார். கோள்காரருக்கு ஆண்டுக்கு ஒரு முறை ஒவ்வொரு வீட்டாரும் தாணியத்தைக் கூலியாக அளிப்பர். கோள் என்ற சொல் சொல்லுதல் (பிறரைப்பற்றி) என்று பொருள் உண்டு. எனவே தகவல்களை சொல்லுபவரைக் கோள்காரர் என அழைத்தனர்.  

தமிழகத்தின் சில பகுதிகளில் இவர்களை *காக்கிலுவாடன்* என்று அழைக்கின்றனர். இவர்களிடம் யார் இறந்தது? அவர் யாரின் உறவினர் போன்ற விவரங்களை எழுதி தருவர். அந்தக் கடிதத்தில் யார்யாருக்கு இழுவு செய்தியைச் சொல்லவேண்டும், எந்த ஊருக்கு போக வேண்டும் என்பது போன்ற விவரங்கும் எழுதி தரப்படும். கடிதத்தை உறவினர்களிடம் காட்டி, அதில் எத்தனை மணிக்கு செய்தி வந்து சேர்நது என்ற விவரத்தை எழுதி கையொப்பம் பெற்று வரச் சொல்லுவார்கள். செலவுக்கு கொஞ்சம் பணத்தையும் கொடுத்து அனுப்புவார்கள்.
# ஏவா அகுனெர்ட் உரோகுல்ப்சு


**ஏவா அகுனெர்ட்- உரோகுல்ப்சு** *(Eva Ahnert-Rohlfs)* (11 ஆகத்து 1912 - 9 மார்ச்சு 1954) ஓர் செருமானியப் பெண் வானியலாளர் ஆவார். இவர் மாறும் விண்மீன்களின் நோக்கீடுகளில் சிறப்பான பங்களிப்புகள் நிகழ்த்தியுள்ளார்.  

இவர் செருமனியைச் சேர்ந்த கோபர்கில் பிறந்தார். இவ்வூர் டச்சி சாக்சே-கோபர்கு-கோத்தாவில் உள்ளது. இவர் உர்சுபர்கு, மூனிச், கீல் ஆகிய பல்கலைக்கழகங்களில் 1931 முதல் 1933 வரை படித்தார்.ஒன்பது ஆண்டுகள் குடும்ப வாழ்க்கைக்குப் பின்னர், 1942 இல் இருந்து இரண்டாம் உலகப்போரின் முடிவுவரை கோட்டிங்கன் பல்கலைக்கழகத்தில் படித்தார். இவர் 1945 இல் இருந்து உதவி வானியலாளராக பேராசிரியர் கூனோ கோப்மைசுட்டரிடம் சான்னேபர்கு வான்காணகத்தில் பணிபுரிந்துள்ளார். இவர் 1951 இல் வானியற்பியலில் தன் முனைவர் பட்டத்தை ஜேனா பல்கலைக்கழகத்தில் பெற்றார். இவர் 1952 இல் இவர் சான்னேபர்கு வான்காணகத்தில் வானியலாளர் பவுல் ஆசுவால்டு அகுனெர்ட்டைச் சந்தித்து அவரைத் திருமணம் செய்து கொண்டார்.  

இவர் தன் 41 ஆம் அகவையில் சன்னேபர்கில் இறந்தார்.  

## நூல்தொகை
- *"Strahlungsdruck, Poynting-Robertson-Effekt und interstellare Materie."* Mitteilung der Sternwarte Sonneberg 43 (1953)
- *"Vorläufige Mitteilung über Versuche zum Nachweis von Meteoritischem Staub."* Mitteilung der Sternwarte Sonneberg 45 (1954)
- *"Zur Struktur der Entstehung des Perseidenstroms."* Veröffentlichung der Sternwarte Sonneberg (part 2, p.&nbsp;5 - 38) (1956)

## நினைவேந்தல்
- AN **281** (1954) 284 (one sentence)
- Cuno Hoffmeister: *"Eva Ahnert-Rohlfs"* (*Die Sterne* issue 5/6, 1954, p.&nbsp;103 &ndash; 105)
# மாயாவி (எழுத்தாளர்)

**மாயாவி** என்ற புனைபெயரில் எழுதிய **எஸ். கே. இராமன்** தமிழ்ச் சிறுகதை, புதின ஆசிரியர் ஆவார். இந்திய அரசாங்கத்தின் செய்தி ஒலிபரப்புப் துறையின் பம்பாய் கிளையில் பதினைந்து ஆண்டுகள் பணியாற்றியுள்ளார்.  

## இளமையும் படைப்புகளும்
இவர் செங்கோட்டை வட்டத்தைச் சேர்ந்த சாம்பூர் வடகரை எனும் ஊரில் 1917 ஆம் ஆண்டு பிறந்தார். இவர் ஏறத்தாழ 150 சிறுகதைகளும் 9 நாவல்களும் எழுதியுள்ளார். இவரது முதல் சிறுகதை, ஜாதி வழக்கம் என்பது. இக்கதைப் பலராலும் பாராட்டப்பட்டது. *சாமுண்டியின் சாபம்* எனும் தலைப்பில் உள்ள சிறுகதைகள்,*அன்பின் உருவம்* எனும் தலைப்பில் உள்ள நாவல் ஆகியவை குறிப்பிடத்தக்கவை.  

## நாவல்கள்
- அகதி
- மக்கள் செல்வம்
- சலனம்
- ஒன்றே வாழ்வு

## உசாத்துணைகள்
- ஏ. சி. செட்டியார் (தொகுப்பு) "சிறுகதைக் களஞ்சியம்-தொகுதி1" சாகித்திய அக்காதமி-2000.
- முனைவர் தேவிரா," தமிழ் இலக்கியத் தகவல் களஞ்சியம்" ஸ்ரீநந்தினி பதிப்பகம்-2016.
# நியூட்டனின் ஊசல் அமைப்பு

ஊசல் அமைப்பு ]]  

**நியூட்டனின் ஊசல்** (*Newton's cradle*) என்பது ஆற்றல் அழிவின்மை விதி) மற்றும் உந்தம் மாறக் கோட்பாடு ஆகியவற்றை விளக்கும் அமைப்பாகும். இவ்வமைப்பு நியூட்டனின் பெயரால் அழைக்கப்படுகிறது. நியூட்டன் இந்த ஊசலைப் பற்றி எழுதவோ அல்லது உருவாக்கவோ இல்லை. நியூட்டன் இயற்பியல் கொள்கைகளின் அடிப்படையில் அறிவியல் அறிஞர்களால் இவ்வூசல் உருவாக்கப்பட்டுள்ளது. ஒற்றை வரிசையில் அதிலும் பொதுவாக ஐந்து ஊசல்கள் தொங்கவிடப்பட்டுள்ளன. கடைசி ஊசலை அதிர்வுறச் செய்யும் போது மோதல் தத்துவத்தின் அடிப்படையில் முதல் ஊசல் அதிர்வுறுகிறது.  

இவ்வுபகரணம் **நியூட்டனின் பந்துகள்** (*Newton's balls*) எனவும் அழைக்கப்படுகிறது. பல்வேறு இயற்பியல் பண்புகளை விளக்க இவ்வமைப்பு பயன்படுகிறது.  

## நியூட்டனின் ஊசல் அமைப்பின் விளக்கம்

- நியூட்டனின் ஊசல் அமைப்பில் ஒரே அளவுடைய ஐந்து உலோகப் பந்துகள் சம நீளத்தில் ஒரு உலோகச் சட்டத்தில் தொங்க விடப்பட்டுள்ளன.
- ஒரே நீளமுடைய இரு கம்பிகளால் உலோகச் சட்ட முனையில் அகன்றும் பந்துகள் முனையில் குறுகியும் உள்ளவாறு கட்டப்பட்டுள்ளது.
- பந்துகள் இவ்வாறு கட்டப்படுவதால் அவை ஒரே தளத்தில் அலைவுறுவது தடுக்கப்படுகிறது.

## செயல்படும் விதம்

- முதல் பந்து பக்கவாட்டில் மேலே உயர்த்தப்பட்டு பின்னர் புவியீர்ப்பு விசையால் அலைவுறச் செய்யப்படுகிறது.
- இரண்டாம் பந்தின் மீது மோதியவுடனே முதல் பந்து ஓய்வு நிலையை அடைகிறது.
- முதல் பந்து அலைவுற்ற அதே திசை வேகத்தில் இரண்டாம் பந்து எதிர் திசையில் செல்கிறது.
- இவ்வாறு முதல் பந்தின் ஆற்றலும் உந்தமும் குறையாமல் கடைசிப் பந்து வரை கடத்தப்படுகிறது. இந்தப் பண்பினால் ஆற்றல் அழிவின்மை விதி மற்றும் உந்தம் மாறக் கோட்பாடு ஆகியவற்றை விளக்க இவ்வூசல் உதவுகிறது.
- மீள் தன்மையுடைய மோதலின் (Perfectly elastic collision) போது ஒரு இணை பந்துகள் மோதலுக்கு உட்படுகிறது.
- மீள்தன்மையுடைய கம்பியைப் பயன்படுத்துவதன் மூலம் இயக்கமானது நிலையாற்றலாகவும் இயக்க ஆற்றலாகவும் மாறிமாறிச் செயல்படுகிறது.
- இயக்கத்தின் போது பந்துக்களுக்கிடையே ஏற்படும் உராய்வினால் சிறிதளவு ஆற்றல் வெப்ப ஆற்றலாக இழக்கப்படுகிறது.
- ஆற்றல் சிறிது சிறிதாக இழக்கப்பட்டு ஊசல் அமைப்பு ஓய்வு நிலையைப் பெறுகிறது.

### ஆற்றல் அழிவின்மை விதி அடிப்படையில் விளக்கம்
- ஆற்றலை ஆக்கவோ அழிக்கவோ முடியாது. ஆனால் ஒரு வகை ஆற்றல் மற்றொரு வகை ஆற்றலாக மாற்றப்படும்.
- இவ்வமைப்பில் இயக்க ஆற்றல் நிலையாற்றலாகவும், நிலையாற்றல் இயக்க ஆற்றலாகவும் பந்துகளுக்கிடையே மாற்றப்படுகிறது.
முடிவில் மோதல் காரணமாக ஆற்றல் வெப்ப ஆற்றலாக இழக்கப்படுகிறது.  

### உந்தம் அழிவின்மை விதி அடிப்படையில் விளக்கம்
- தனிமைப்படுத்தப்பட்ட (Isolated) மூடிய தொகுதி ஒன்றின் (புற விசைகளின் செயல்பாடோ, புறச்சூழலோடு பரிமாற்றமோ இல்லாத ஒரு தொகுதி) மொத்த உந்தமும் மாறிலியாக இருக்கும். அதாவது பொருட்களின் மோதலுக்கு முன்பிருந்த மொத்த உந்தமும், பின்பிருக்கும் மொத்த உந்தமும் சமமாக இருக்கும்.
- முதல் பந்திற்குக் கொடுக்கப்படும் உந்தம் மாறாமல் இரண்டாம் பந்திற்கு கடத்தப்படுகிறது. இவ்வாறாக உந்தம் கடைசிப் பந்து வரை நகர்கிறது. பின்னர் எதிர் திசையில் மாற்றப்படுகிறது. இது ஊசலின் அலைவு உறுதி செய்யப்படுகிறது.
# குறிசார் தொலைவு சார்பு



கணிதத்தில், **குறிசார் தொலைவு சார்பு** (*signed distance function* அல்லது *oriented distance function*) என்பது ஓர் அளவன்(மெட்ரிக்) வெளியிலுள்ள ஒரு கணத்தில் (Ω), ஒரு புள்ளி (x) என்பது அக்கணத்தில் அமைவதை பொறுத்த குறியீடையும், எல்லையிலிருந்து அப்புள்ளிக்கான தொலைவையும் குறிக்கும் சார்பு ஆகும். கணத்திற்குள் அப்புள்ளி அமையுமானால் சார்பு மிகைமதிப்பையும், கணத்திற்கு வெளியே அமையுமானால் சார்பு குறை மதிப்பையும் பெறுகிறது. அப்புள்ளி கணத்தின் எல்லையை நோக்கி நகர்ந்து சார்பு மதிப்பு சுழியை பெறும்.  

## வரையறை
ஒரு மெட்ரிக் வெளியிலுள்ள (x) உட்கணம் Ω மற்றும் மெட்ரிக் d,எனில்  குறியீட்டு தொலைவு சார்பு f,ஐ பின்வருமாறு வரையறுக்கலாம்.  

: <math>f(x) = \begin{cases}  
d(x, \partial \Omega) & \mbox{ if } x\in\Omega \\  
-d(x, \partial \Omega)& \mbox{ if } x\in\Omega^c  
\end{cases}</math>  
இங்கு <math>\partial \Omega</math> என்பது <math>\Omega</math><math>x \in X</math>,  
: <math> d(x, \partial \Omega) := \inf_{y \in \partial \Omega}d(x, y)</math>  
இங்கு *inf* என்பது சிறும மதிப்பைக் குறிக்கும்..  

## யூக்ளிடியன் வெளியில் குறியீட்டுத் தொலைவு சார்பு
சிறப்பு கூறுவெளியை எல்லையாக கொண்ட யூக்ளிடியன் வெளி Rn  இல் ஒரு உட்கணம் Ω எனில் குறியீட்டு தொலைவு சார்பு பெருமளவில் வகையிடத்தக்கது, சரிமானம் எக்னோல் சமன்பாட்டை நிறைவுச் செய்யும்.  
: <math>|\nabla f|=1.</math>  
*Ω*  இன் எல்லை *C*<sup>*k*</sup> , *k*≥2 எனில் *C*<sup>*k*</sup> இல் உள்ள ஒரு புள்ளி d, *Ω ன் எல்லைக்கு அருகாமையில் அமையும்*. குறிப்பாக, எல்லையில் சார்பு f ,  
: <math>\nabla f(x) = N(x),</math>  
இங்கு *N*  என்பது உள்நோக்கிய செங்குத்து நெரிய(வெக்டர்) வெளி ஆகும்.  குறியீட்டுத் தொலைவு சார்பு செங்குத்து நெறியக்(வெக்டர்) களத்தின் வகையீட்டு விரிவாக்கமாகும்.  *Ω வை எல்லையாக கொண்ட ஹெசியன் * குறியீட்டு தொலைவு சார்பு வெங்கார்டன் மாற்றியைத் தருகிறது.  

மேலும் *Γ*  என்ற பகுதி எல்லை Ω வுடன் போதியளவு அருகாமையிலிருப்பின் சார்பைத் தொடர்ச்சியாக வகைப்படுத்த இயலும் எனில், அது வெங்கார்டன் மாற்றியைத் தருகிறது. அது குறியீட்டு தொலைவு சார்பு, எல்லைக்கு  அருகாமையிலிருக்கும் புள்ளிக்கான மாற்று மாறியைக் கொண்டதாக அமைகிறது.  

*T*(∂*Ω*,*μ*) என்பது ''μ தொலைவுக்குள் அமையும் புள்ளிகளின் தொகுப்பு. மேலும் Γ வில் எல்லை  Ω , g என்பது தொகையிடும் சார்பு எனில்,  
: <math>\int_{T(\partial\Omega,\mu)} g(x)\,dx = \int_{\partial\Omega}\int_{-\mu}^\mu g(u+\lambda N(u))\, \det(I-\lambda W_u) \,d\lambda \,dS_u,</math>  
இங்கு det என்பது அணிக்கோவை மதிப்பையும் *dS*<sub>*u*</sub> மேற்பரப்பு தொகையிடலையும் குறிக்கும்.  

## பயன்கள்
கணினி ப் பார்வையில் இந்தச் சார்புகள் பயன்படுகின்றன.  

சிறு சிறு பகுதிகளின் தோராயத் தீர்வை பெறவும், GPU முடுக்கத்தின் மூலம் தடையற்ற பெரிய அளவில் எழுத்து அளவை பெறவும் உதவுகிறது.
# ராணா கபூர்


**ராணா கபூர் ** (9 செப்டம்பர் 1957) என்பவர் மும்பையைத் தலைமை இடமாகக் கொண்டுள்ள தனியார் வங்கியான  யெஸ் பாங்கின் நிறுவனர் , மேலாண் இயக்குநர் மற்றும் முதன்மைச் செயல் அதிகாரி ஆவார். யெஸ் வங்கியில் ராணா கபூர் 26 விழுக்காடு பங்குகளைக் கொண்டுள்ளார்.  

## பிறப்பும் படிப்பும்

ராணா  கபூர் புது தில்லியில் பிறந்தார்.பிராங்க் அந்தோணி பொதுப்பள்ளியில் 1973 இல் படித்து  முடித்தார். பின்னர்  சிறி ராம் வணிகக் கல்லூரியில்  பயின்றார் நியூ ஜெர்சியில் ரட்கர்ஸ் பல்கலைக் கழகத்தில் எம்பிஏ பட்டம் பெற்றார்.  

## வங்கிப் பணிகள்

தொடக்கத்தில் பாங்க் ஆப் அமெரிக்காவில் சேர்ந்தார். அவ் வங்கியில்  1980 முதல் 1996  வரை பணி  ஆற்றினார்.  
1996 இல் அன்ஸ் கிறின்லேஸ் வங்கியில் சேர்ந்து 1998 வரை பணி செய்தார். யெஸ் வங்கியைத் தொடங்குவதற்கு முன் ரபோ இந்தியா பைனான்ஸ் என்னும் நிறுவனத்தின் மேலாண்மை இயக்குநராக இருந்தார். பின்னர் 2003 இல் ரிசர்வ் பாங்கின் உரிமம் பெற்று யெஸ்  
பாங்கை 2004 இல் தொடங்கினார்.  

## பட்டங்களும் பாராட்டுகளும்

- அனைத்திந்திய மேலாண்மை சங்கம் (அய்மா) மதிப்புறு தகையர் என்ற பட்டத்தை அளித்தது.
- ஜி.பி.பந்த் வேளாண்மை மற்றும் தொழில்நுட்பப் பல்கலைக் கழகத்திலிருந்து முனைவர் பட்டம் வழங்கப்பட்டது.
- ஆண்டின் முதன்மைச் செயல் அதிகாரி என்று சப்ரே ஆசியா பசிபிக் விருதுகள் விழாவில் பாரட்டப் பட்டார்.
- இந்திய வணிக சேம்பர்ஸ் பதின்ம ஆண்டுகளில் முன்னணி வங்கியாளர் என்று பட்டம் வழங்கப்பட்டது.
- 2005 ஆம் ஆண்டில் எர்னஸ்ட் ஆண்டு யங் என்ற மதிப்பீட்டு நிறுவனம் ராணா கபூருக்கு தொடக்கத் தொழில் முனைவோர் என்ற பட்டத்தை அளித்தது.
- யெஸ் வங்கியின் பங்குகள் மதிப்பு உயர்வின் காரணமாக  ராணா கபூர் பல லட்சங்களுக்கு அதிபதி ஆனார் என்று 2017 சனவரியில் புளூம்பர்க்  அறிவித்தது.
- மகாராட்டிர மாநில வளர்ச்சிக்கும் முன்னேற்றத்திற்கும் உதவுவதாக  மகாராட்டிர அரசின் ஆளுநரும் முதல்வரும் ராணா கபூருக்கு பாராட்டு விழா எடுத்தனர்.

## சான்றாவணம்
# தத்துவப்பிரகாசம்

சீர்காழி தத்துவப்பிரகாசர் இயற்றிய நூல் **தத்துவப்பிரகாசம்**. இந்நூலுக்குத் *தத்துவசரிதை* என்ற வேறு பெயரும் உண்டு. சித்தாந்த சாத்திரங்களை விரிவாகக் கூறும் நூல்களுள் இதுவும் ஒன்று.  

## நூலமைப்பு
இந்நூல் 337 விருத்தங்களை உடையது.முதல் 304 பாடல்கள் எண்சீர்க்கழிநெடிலடி ஆசிரிய விருத்தம்,பிற பாடல்கள் அறுசீர் விருத்தம். பாடல்கள் பெரும்பாலும் செம்மையான எளிய நடையுடையன.  

## பெயர்க் காரணம்
தத்துவப்பிரகாசத்தால் தத்துவம் பிரகாசிக்கும் என்ற குறிப்பு ஏற்படுகிறது. தத்துவங்கட்கும் ஆன்மாவுக்கும் சிவனுக்கும் தத்துவம் என்ற பெயர் ஆதலால் நூலின் பெயர், தத்துவப்பிரகாசம் ஆயிற்று.  

## நூற்சிறப்புகள்
சித்தாந்த சாத்திர நூல்கள் யாவும் ஞானநெறியையே விரிவாகக் கூறுகின்றன. இந்நூல் சரியை, கிரியை, யோகம்(ஓகம்) ஆகிய நெறிகளை விவரித்துக் கூறுகின்றது. இந்நூல் புறச்சமய, அகச்சமய பேதங்கள் 48 என்ற பாகுபாடும் அவற்றின் விளக்கமும் கூறுகின்றது. ஓகத்தில் கிரியை என்ற பகுதியில் 108 வகையான வகைமை இருப்புநிலைகளைப்(ஆசனங்களைப்) பற்றி விரிவாக கூறுகின்றது. 108 வகை மூச்சுப் பயிற்சிகளைப்(பிராணா யாமங்களைப்) பற்றியும் நூலில் சொல்லப்பட்டுள்ளது.  

## உரையும் பதிப்பும்
ஞானாவரண விளக்கம் எனும் நூல் செய்த குருஞானசம்பந்தர் இந்நூற் பாடலைச் சித்தியாரோடு ஒருங்கு வைத்துத் தொகுத்துள்ளார். இந்நூலுக்குத் தத்துவப்பிரகாசருடைய மாணக்கரே உரை செய்திருக்கிறார்.இந்நூலை வேலணை வி. கந்தப்பிள்ளை 1893 இல் பதிப்பித்துள்ளார்.
# வாய்குண்டேற்ற இயக்கம் (சுடுகலன்)

**வாய்குண்டேற்ற** **இயக்கம் **(ஆங்கிலம்: lock, *லாக்*)** ** என்பது, வாய்குண்டேற்றியில் உந்துபொருளை பற்றவைக்க பயன்படுத்தப்படும் ஓர் அமைப்பு ஆகும். இந்த இயக்கத்தின் வகைகளாக திரியியக்கம், சக்கர இயக்கம், சொடுக்கொலி இயக்கம், சொடுக்குஞ்சேவல், மிக்கிலே இயக்கம், டாகு இயக்கம், தீக்கல் இயக்கம், மற்றும் நவீன தட்டும் மூடி விளங்கின. (சக்கர இயக்கத்தில்) சக்கரம், (தீக்கல் இயக்கத்தில்) சுத்தியல் மற்றும் தகட்டுமூடியை, இவ்வகை இயக்கமைப்பு கொண்டிருக்கும். ஒரு முழுமையான வாய்குண்டேற்றியில் இயக்கத்தகடு, தண்டு மற்றும் குழல் ஆகியவன இருக்கும். பின்குண்டேற்றிகளில், தளவாடத்தைக் கையாளும் இயங்குமுறையை பொதுவாக பின்குண்டேற்ற இயக்கம் என்பர்.  

## மேலும் பார்க்க
- பின்குண்டேற்ற இயக்கம்
# முதலாம் பவவர்மன்


**பீமவர்மன்** அல்லது **பவவர்மன்** என அழைக்கப்படும் **முதலாம் பவவர்மன்** (*Bhavavarman I*; ) என்பவர் பின்னாளில் கெமர் பேரரசாக மாறிய சென்லா இராச்சியத்தின் மன்னர் ஆவார். இவரது ஆட்சிக்காலம் முழுமையாகத் தெரியாது விடினும், இவர் கிபி 550-590-களில் ஆட்சி செய்ததாக அறியப்படுகிறது.  

இவர் பல்லவ அரச பரம்பரையைச் சார்ந்தவர். மூன்றாம் சிம்மவர்மனின் இளைய மகனாவர். இவரின் அண்ணன் களப்பிரரைத் தமிழகத்தில் வென்று பல்லவரை வலுப்பெறச் செய்த சிம்மவிட்டுணு ஆவார்.  

## பொது

சியார்ச் சியோடசு (*George Coedès*) என்பவர் தா புரோம் (*Ta Prohm*) கோவில் பற்றிய அவரது வாசிப்பிலிருந்து, கம்பூஜ-ராஜ-இலட்சுமி (*Kambujarajalakshmi*) என்ற இளவரசி பவவர்மனின் இராணியாக இருந்ததையும், அவர் மூலமாகவே அவர் அரச பரம்பரையைப் பெற்றார் என்றும் கூறியுள்ளார். அத்துடன் பவவர்மன் அண்டையில் இருந்த மிகவும் சக்திவாய்ந்த கம்போடிய இராச்சியமான பூனான் (*Funan*) இராச்சியத்தின் மன்னரின் பேரனாகவும் இருக்கலாம் என்றும் அவர் கூறினார்.  

எவ்வாறாயினும், கிளாட் சாக் (*Claude Jacques)* என்ற கல்வெட்டு அறிஞரின் அடுத்தடுத்த ஆய்வுகளில், கம்பூஜ-ராஜ-லட்சுமி மற்றொரு மன்னரான முதலாம் கர்சவர்மனின் (*Harshavarman I*) (ஆட்சி: கிபி 910-923) இராணி என்றும், இதனால் கம்புஜ-ராஜ-லட்சுமி மூலம் பவவர்மன் அரச வம்சத்தைப் பெற்றிருக்க முடியாது எனவும் வாதிடுகிறார்.  

## கடற்பயணம்

சிம்மவிட்ணு பல்லவ அரசனாக இருந்த காலத்தில் பல்லவரே அனைவரை விடவும் வலுவாக இருந்தனர் ஆகையால் அவர்களே குணகடலான வங்க கடலுக்கு அதிபதியாகத் திகழ்ந்தனர். அதனால் கீழை நாடுகளுடன் வாணிபம் செய்தனர். மேலும் அரசியல் அதிகாரம் செலுத்தினர்.  

இலங்கையின் வடக்கு பகுதியில் பல்லவ ஆதிக்கம் இருந்தது. மேலும் கீழை நாடான பண்ணையத்தில் (சுமத்திரா கிழக்கு கடற்கறை) சைலேந்திர வம்சத்தவரான சீறி ஜெய சேனா என்பவரை அரசராக்க பல்லவ கடற்படை உதவியது. மேலும் சோனகம்/மாப்பாளம் என்ற தாய்லாந்தில் சூரியவிக்ரமன் துவாரவதி அரசை நிறுவ உதவியது.  

## சென்லா அரசர் (கம்போடியா)

இந்த படையெடுப்புக்கு சிம்மவிட்ணுவின் தம்பி பீமவர்மன் தலைமை கொண்டார். ஆதலால் கம்போசம் சென்ற பொழுது அங்கு சென்லா அரசை இந்திரபுரியைத் தலைநகராகக் கொண்டு நிறுவிய உருத்திரவர்மனின் மகளை மணந்து அந்த நாட்டின் அரசரானார். அதன் பின் அவர் வழியினரே அரசாண்டனர்.
# தொழுவூர் வேலாயுத முதலியார்

**தொழுவூர் வேலாயுத முதலியார்** 1832 ஆம் ஆண்டு (நந்தன, ஆவணி 9) செங்கல்பட்டு மாவட்டம், ஈக்காட்டுக் கோட்டம், சிறுகடல் (தொழுவூர் அஞ்சல் நிலையம் அருகிலுள்ளது) எனும் ஊரில் பிறந்தார். பெற்றோர்: செங்கல்வராய முதலியார் - ஏலவார்குழலி. வடலூர் இராமலிங்க சுவாமிகளின் மாணவராக இருந்து அவரிடம் தமிழ் கற்றார்.  

## சிறப்புகள்
இராமலிங்க அடிகள் எனும் பெயருக்குச் சிறப்புப் பெயராக, *திருவருட்பிரகாச வள்ளலார்* எனும் பெயரிட்ட பெருமை வேலாயுதத்தையேச் சாரும். இவர் காலத்தில் நிகழ்ந்த அருட்பா மருட்பாக் கட்சிகளில், மருட்பாக் கட்சியார் எழுதிய *போலியருட்பா மறுப்பு* எனும் நூலுக்கு மறுப்பாக, *போலியருட்பா மறுப்பென்னும் குதர்க்காரண்ய நாசமகாபரசு* எனும் நூலை எழுதினார். சென்னை பிரசிடென்சி கல்லூரியில் தமிழாசிரியராகப் பணியாற்றிய இவருக்கு, இராமலிங்க அடிகளார், *உபய கலாநிதி* எனும் பட்டம் தந்துள்ளார்.  

## இயற்றிய வசனநூல்கள்
- பராசரஸ்மிருதி(ஆசார காண்டம்)
- சங்கர விஜய வசனம்
- மார்க் கண்டேய புராண வசனம்
- பெரியபுராண வசனம்
- வேளாண் மரபியல்
- திருவெண்காட்டடிகள் வரலாறு
- விநாயகர் சதுர்த்தி விரதம்
- போசராசன் சரிதம்
- மகாவீர சரித்திரம்.

## செய்யுள் நூல்கள்
- திருவருட்பிரகாசர் சந்நிதிமுறை
- திருப்பாதப் புகழ்ச்சிமாலை
- சித்திர யமக அந்தாதி
- திருத்தணிகைப் பதிற்றுப்பத்தந்தாதி
- திருத்தணிகை நான்மணிமாலை
- திருத்தணிகை மும்மணிக்கோவை
- திருப்போரூர் கவிவிண்ணப்பம்
- மகிழ்மாக்கலம்பகம்
- வடிவுடையம்மன் சவுந்தரியாட்டகம்
- சிவஞான பாலைய தேசிகர் மும்மணிக்கோவை
- நெஞ்சராற்றுப்படை
- தாதகுருநாதர் கலிமாலை.

## சமாதி
இவர் 21-02-1889 அன்று திருவொற்றியூரில் சமாதி அடைந்தார்.
# சினைதா அக்சென்சியேவா


**சினைதா மிகோலாயேவ்னா அக்சென்சியேவா** (*Zinaïda Mikolaïevna Aksentieva*, சூன் 25, 1900 – ஏப்பிரல் 8, 1969) ஓர் உக்ரைனிய/சோவியத் வானியலாளர் ஆவார்.  

## வாழ்க்கை
இவர் 1900 இல் ஒதேசாவில் பிறந்தார். இவர் 1924 இல் ஒதேசா பல்கலைக்கழகத்தில் பட்டம் பெற்றார். இவர் ஈர்ப்பின் படவரைவில் ஈடுபட்டார். இவரது வான்காணகம் தான் முதலில் புவியின் மையத்தைத் துல்லியமாகக் கண்டறிந்த்து. இவர் பொல்தாவா வான்காணகத்தில் பணிபுரிந்தார். இவர் 1951 இல் அதன் இயக்குநர் ஆனார். இவர் புவி ஓதங்களால் குலைதலையும் புவி ஈர்ப்புப் புல அளக்கையிலும் ஈடுபட்டார்.  

வெள்ளியின் பல குழிப்பள்ளங்கள் இவரது நினைவாகப் பெயரிடப்பட்டுள்ளன.  

அக்சென்சியேவா 1969 இல் தன் வான்காணகம் இருந்த பொல்தாவாவில் இறந்தார்.